John Vinther (KF), 2001-03-27:
Nu kan det jo være lidt vanskeligt sådan meget detaljeret at kommentere et udspil til den fremtidige politikredsinddeling
, al den stund at vi ikke har set nogen betænkning endnu. Så er det noget lettere med retskredsinddelingen.
Der er betænkningen trods alt kommet, og den lægger op til en ganske voldsom nedbringelse af antallet af retskredse. Vi kan ikke vide det med sikkerhed, men man kunne jo godt have en formodning om, at der så også ville blive lagt op til noget, for så vidt angår politikredsene.
Det Konservative Folkepartis holdning er sådan set den samme, hvad enten det drejer sig om politi- eller retskredse. Det kan godt være, at der i enkelte tilfælde vil være sagligt belæg for sammenlægning; det vil vi så tage stilling til, når nærmere forslag fremkommer omkring det.
Men jeg skal også have slået fast med det samme, at vi ikke medvirker til en nedbringelse af antallet af politi- og retskredse i den udstrækning, som kommissionen her lægger op til - på ingen måde.
Politi og domstole er efter vores opfattelse en del, en meget væsentlig del, af den service, som samfundet skal yde borgere og erhvervsliv.
Det er for Det Konservative Folkeparti af afgørende betydning, at den service ydes så godt og så tæt på borgerne som overhovedet muligt.
Vi vil ikke medvirke til noget som helst forslag, der gør afstanden mellem borgere og politi og domstole større, end den er i dag.
Dette sagt i overført betydning.
Det er vores opfattelse, at skulle nogen føle sig fristet til at følge kommissionens anbefalinger, ja, så vil det føre til nogle utilsigtede og helt igennem uønskede konsekvenser.
Det er jo ikke bare politistationen og domstolen, der så forsvinder fra bybilledet.
Advokaterne - i hvert fald de dygtigste af dem - ja, de vil over tid søge derhen, hvor domstolene er beliggende.
Den almindelige borger, der har behov for bistand til noget så elementært som skødeskrivning eller testamente, vil pludselig få langt til den kvalificerede bistand og langt til retsbygningen.
Erhvervslivet vil også opleve, at den service, der er en væsentlig forudsætning for erhvervslivets trivsel, vil flytte sig derhen, hvor domstole og politi rent fysisk er beliggende.
Mon ikke det på sigt også vil medføre, at erhvervslivet flytter med?
På den baggrund er det ikke vanskeligt at forestille sig, at en nedbringelse af antallet af politi- og retskredse i den voldsomme udstrækning, der her lægges op til, vil medføre en yderligere svækkelse af de små og mellemstore bysamfund.
Det er ikke acceptabelt.
Det kræver i hvert fald ikke megen fantasi at forestille sig, at de problemer, vi allerede har i dag, med udsættelse af retssager for de tiltalte og vidner og med skyldnere i fogedsager, der ikke dukker op, ikke just vil blive mindre, hvis man øger afstanden til retsbygningen.
Der er ikke mange argumenter, der taler til fordel for en øget centralisering.
Der er derimod, som det fremgår, mange argumenter, der taler imod.
Hvis man vil undgå svækkelsen af de mindre og mellemstore byer, ja, så kræver det jo, hvis man gennemfører
denne her model, at man så gør de nuværende selvstændige retskredse til bitingsteder.
Derved opnår man efter vores opfattelse ikke noget som helst andet, end at man unødigt fordyrer retssystemet.
I det hele taget er kommissionens forslag jo unødigt fordyrende.
Dyrt også, fordi disse nye superretter jo kræver opførelse af nye bygninger.
Det kan godt være, at der er et behov for at opkvalificere domstole og politi og specialisere dem for at kunne leve op til fremtidens behov.
Vi er sådan set ikke uenige i, at det behov kan være der.
I stedet bør man overveje, om ikke man kan opnå opkvalificeringen ved at henlægge behandlingen af særlige sagstyper, der kræver specialviden, til et antal på forhånd udpegede særlige retskredse. Så skal jeg allerede nu sige, at Det Konservative Folkeparti ikke kan tilslutte sig forslaget til vedtagelse fra Dansk Folkeparti og Kristeligt Folkeparti.
Ikke fordi vi tror, at vi sådan set er uenige ret langt hen ad vejen, men fordi det forslag jo netop, som også fru Birthe Rønn Hornbech var inde på, alene i sin ordbrug forudsætter, at der skal være en ændring af politi- og domstolskredsinddelingen, og vi er ganske enkelt ikke enige i, at det er en forudsætning.